Frank Aaen (EL), 2013-11-07:
Enhedslisten kan ikke støtte forslaget, men vi siger alligevel tak.
Vi synes, det er et forslag, der rigtig godt illustrerer, hvad der er forskellen på det, der er borgerligheden i det her land – og indimellem også regeringen – og så Enhedslisten.
For forskellen består jo i, om man ønsker at give skattelettelser til erhvervslivet for en lille milliard kroner – oven i de mange andre milliarder, som man i forvejen har foræret dem i skattelettelser – og uden nogen som helst form for garanti for flere arbejdspladser, eller om man ønsker at bruge de penge, der er til rådighed, til at øge velfærden, herunder at sørge for, at de ældre kan få en bedre pleje, end de får i dag, at børnene kan få en bedre pasning, end de får i dag, og alle de øvrige behov, der er ude i kommunerne inden for velfærden.
Det er jo en forskel, der er til at se og til at føle på, og det synes jeg sådan set er meget godt, når man skal tage stilling til, om man støtter den ene side eller den anden side af Folketingssalen og i det politiske liv, også når det gælder det kommende kommunevalg.
Så tak for forslaget, vi synes, det er rigtig fint, at man på den måde får illustreret, at der trods alt er forskel i dansk politik.
Så er der blevet sagt det her med Enhedslisten og beskæftigelsen, altså at det for os kun skulle dreje sig om, at vi ønsker beskæftigelse vedrørende de offentlige ansatte.
Det er ikke korrekt.
Det er jo korrekt, hvad angår den her lille milliard kroner – som jeg kan forstå at Dansk Folkeparti støtter at man kaster ud af vinduet uden at give nogen garanti for beskæftigelse – at det, hvis man brugte den til at forbedre ældreomsorgen og børnepasningen osv., ville kunne give i omegnen af 2.000-3.000 arbejdspladser, som ville være helt sikre, og som der ville være brug for udeomkring i kommunerne; det er rigtigt nok.
Men det, som Enhedslisten i øvrigt står for, er jo også det, at man gennemfører en masse grønne investeringer, en omstilling af vores energiforbrug, en omstilling af vores energiproduktion, hvilket vil give rigtig mange arbejdspladser i den private sektor.
Vi foreslår renoveringer inden for det offentlige, som også vil give arbejdspladser i den private sektor.
Vi er faktisk meget optaget af at sikre mere beskæftigelse inden for produktionen.
Så det går på to ben i den her sag om at skabe beskæftigelse; det handler både om velfærd, og det handler om klima og energi; det vil jeg også gerne understrege.
Så vil jeg sige noget i forhold til det der med, at man tager fra de allerfattigste i verden for at give skattelettelser til erhvervslivet i Danmark, som i forvejen vælter sig i store overskud, og hvor Dansk Folkeparti altid siger, at vi tager bare lige lidt mere fra ulandsbistanden; her har jeg på fornemmelsen, at Dansk Folkeparti synes, at det hele helt skulle fjernes.
Altså, jeg mener, at det er meget sigende, og tak for det!
Altså, det handler jo om en prioritering, når det gælder de fattigste i verden, herunder flygtningene i Syrien.
Det er jo en af de ting, der betales via bistandsmidlerne, altså det, at vi hjælper flygtningene i Syrien, dem, der står over for en vinter, hvor børnene dør af kulde, af sult, og hvor børnene ikke kan komme i skole og ikke har kunnet det i meget lang tid på grund af borgerkrigen dér.
Det er også penge, som man ønsker at tage og give til erhvervslivet i Danmark, som bare bruger dem til at øge sit overskud.
Tak for det!
Jeg synes, det er meget illustrativt, men det er altså ikke en politik, Enhedslisten støtter.